
                                    Приложение № 14

ПРОТОКОЛ
от публично обсъждане на Проекта
 на бюджет на Община Златоград за 2025 г.

На 25 април 2025 година (петък), от 16.00 часа в заседателната зала на Общинска администрация Златоград, се състоя публично обсъждане на проекта на Бюджет на Община Златоград за 2025 година.
Г-жа Угорлиева – Пехливанова – зам.-кмет на Община Златоград откри публичното обсъждане и приветства присъстващите.                           

Г-жа Угорлиева – Пехливанова запозна присъстващите с ангажимента, който имат общините с приемането на Закона за държавния бюджет, а именно да предложат проект на бюджет, които следва да бъде обсъден с местната общност. Целта на публичното обсъждане е да се информира обществото, да ги накара да проявят ангажимент в самия процес на съставяне и изпълнение на бюджета на дадена община, защото бюджетът е един от най-важните политически инструменти за управление. За да бъде той ефективно приложен е необходимо да има баланс. Информира присъстващите, че на публичното обсъждане ще бъде представен проектът на бюджета на Община Златоград за 2025 г., проектът на програма за капиталови разходи за 2025 г., както и годишната програма за управление и разпореждане с имоти – общинска собственост за 2025 г. 
Г-жа Угорлиева – Пехливанова даде думата на г-жа Мангарудова да представи параметрите на проекта на бюджет за 2025 г.
Г-жа Мангарудова представи основните показатели на проекта на бюджет на община Златоград за 2025 г., чрез презентация, съдържаща подробни таблици, графики, диаграми и сравнения, спрямо предходната 2024 г.

Г-жа Мангарудова започна представянето с информация за законовата рамка, която урежда бюджетната рамка и структурата на общинските бюджети - Закона за държавния бюджет на Република България за 2025 г., Решение № 93 от 2025 г. за приемане на стандарти за делегираните от държавата дейности с натурални и стойностни показатели през 2025  година и Постановлението за изпълнение на държавния бюджет на Република България за 2025 г., обнародвано на 17.04.2025 г. 

Представени бяха приходната и разходна част на бюджета. Съгласно чл.45 от Закона за публичните финанси приходите в общинския бюджет се делят на приходи за държавни дейности и приходи за местни дейности. Разходната част на бюджета включва разходи за държавни дейности, за местни дейности и за държавни дейности, дофинансирани с местни приходи. Посочи, че предложеният проект на бюджет е балансиран.
Субсидиите и трансферите от Държавния бюджет се определят с чл. 53 от ЗДБРБ за 2025 г. и включват: субсидии за делегираните от държавата дейности, в размер на 13 448 032 лв., изравнителна субсидия за финансиране на местни дейности - 1 508 700 лв., като тази субсидия осигурява минималното равнище на предоставяне на местните услуги; трансфер за други целеви разходи за местни дейности,  в размер на 66 100 лв. –трансфер, предназначен за достигане на нивото на минималната работна заплата в местни дейности; трансфер за зимно поддържане и снегопочистване на общински пътища, в размер на 202 400 лв. и целева субсидия за капиталови разходи в размер на 1 005 900 лв. Общо субсидиите и трансферите, определени със Закона за държавния бюджет за 2025 г., са в размер на 16 231 132 лв.

Чрез графика бе нагледно представена структурата на приходите през 2025 г., като субсидиите и трансферите за държавни дейности заемат 74 % от общо приходите, субсидиите и трансферите за местни дейности – 15 %, а собствените приходи – 11 %.
Представени бяха собствените приходи: данъчни и неданъчни,  като сe уточни, че прогнозата, която е направена е реалистична, на базата на задълбочен анализ за последните няколко години. Г-жа Мангарудова акцентира на това, че данъчната политика за 2025 г. е постигане на заложените данъчни приходи, без да бъдат завишавани местните данъчни ставки за гражданите и юридическите лица. 
При представяне на разходната част на бюджета на Община Златоград за 2025 г., г-жа Мангарудова уточни че разходите за делегираните от държавата дейности са 16 697 601 лв. Планираните разходи за местни дейности са в размер на 4 367 157 лв., в т.ч. дофинансиране на делегираните от държавата дейности с 467 943 лв.

Бе направен и сравнителен анализ на разходите по дейности, спрямо предходната 2024 година. 

Бяха представени подробно разходите по функции, основните акценти за всяка от тях, както и техния относителен дял спрямо общо разходите по бюджета. Подчерта се, че разходите за функция „Образование” за поредна година, заемат най-голям дял от общо заложените разходи в бюджета на общината за 2025 г., на второ място е функция „Жилищно строителство, благоустройство, комунално стопанство и опазване на околната среда“.  
Г-жа Мангарудова представи и Капиталовата програма на Община Златоград за 2025 година. Капиталовата програма за 2025 г. е на обща стойност 5 659 491 лв., като от бюджета на общината ще се финансират капиталови разходи, в размер на 4 240 178 лв., а със средства по Оперативни програми на Европейския съюз – 1 419 313 лв. Източниците на финансиране на обектите, включени в капиталовата програма, са: целева субсидия за капиталови разходи по чл.53 от ЗДБРБ за 2025 г., в размер на 1 005 900 лв., допълнителна целева субсидия за капиталови разходи по чл.57 от ЗДБРБ за 2025 г., в размер на  826 562 лв., преходен остатък в размер на 2 373 974 лв., собствени приходи, в размер на 33 742 лв. и по оперативни програми -1 419 313 лв. Представени бяха преходните обекти от предходната година, както и новите за 2025 г. 
В индикативния разчет за сметките за средствата от Европейския съюз са включени всички проекти, които общината ще изпълнява през годината - по оперативни програми и други източници на финансиране. Представена бе кратка информация за всеки от проектите.
Г-жа Мангарудова припомни, че на основание чл.84 от Закона за публичните финанси, бюджетът на общината, заедно с индикативния разчет за сметките за средствата от Европейския съюз и капиталовата програма, ще бъдат внесени в Общински съвет, не по-късно от 28.04.2025 г. В срок до 15 работни дни от внасянето, Общинският съвет разглежда и приема внесения проект на бюджет, не по-късно от 21.05.2025 г. В срок до 10 работни дни от приемането му, бюджетът, в окончателния му вид, се публикува на интернет страницата на Община Златоград, в раздел „Бюджет и финанси”. 
Г-жа Златка Цекова представи Годишната програма за управление и разпореждане с имоти общинска собственост. Обобщи, че приходите от управление на общинска собственост са в общ размер 124 033 лв., а приходите от разпореждане с имоти с имоти – общинска собственост са 124 400 лв., като прогнозите са изготвени на база реализирани приходи от 2024 г. В програмата за 2025 г. е залегнала продажба на три апартамента в с.Ерма река. 

Г-жа Угорлиева – Пехливанова се обърна към присъстващите за въпроси по представения материал.
Сред присъстващите беше г-жа Ю***** Н******, която предложи да се заложат средства за ремонт на болницата.
Направи ѝ предложение от туристическия данък, ако бъде увеличен на 1 лев, част от него,  в размер на 10 %,  да се предостави на детските спортни клубове, тъй като разходите на спортните клубове растат, а средствата които се отпускат са минимални.

Г-жа Угорлиева – Пехливанова отговори, че със средства от туристическия данък не може да се финансират спортни клубове, а само такива дейности, които са свързани с развитието на туризма.

Г-жа Ненова спомена, че в други общини го прилагат този модел.

Г-жа Иванова – директор на дирекция „Икономическо развитие, обществени поръчки, стопански дейности и връзки с обществеността" направи коментар, че в Закона за туризма е описано, за какви дейности може да се изразходват средствата от туристическия данък.
Г-н Ангелов – директор на дирекция „Хуманитарни дейности, благоустрояване, озеленяване и опазване на околната среда", изрази мнение, че за субсидия за спортните клубове не би могло да се ползват средства от туристическия данък, тъй като те се неправителствени организации с нестопанска цел. По резонно може да е да се използват за подобряване на спортната инфраструктура.

Г-жа Угорлиева – Пехливанова сподели, че средствата от туристическия данък могат да се използват за инфраструктура, която има пряка съотносимост към развитието на туризма.

Г-жа Мангарудова допълни, че в проекта на общинския бюджет за 2025 г. са заложени 30 000 лв. за болницата, в зависимост от възможностите на бюджета. Освен това в Постановлението за изпълнението на държавния бюджет за 2025 г. има предвидена възможност за болниците, чрез Министерство на здравеопазването да се  предоставят целево средства за капиталови разходи на държавни лечебни заведения – търговски дружества, както и на лечебни заведения със смесено държавно и общинско участие. Също така допълни, че общината, предходни години, е предоставяла средства за ремонт на болницата. 
Г-жа Ненова сподели, че няма отговор на зададени въпроси до кмета на общината и до общински съвет какво се случва и за чия сметка остават разходите по спрените обекти – пазар и парк.

Г-н Милко Караджов – общински съветник отново предложи да бъдат закупени озонатор и робот-прахосмукачка за плувния басейн на стойност около 20 000 лв.
Г-жа Угорлиева - Пехливанова отговори, че би могъл да направи предложение на комисии при разглеждането на бюджета, като трябва да се уточни съответно кой обект да се махне, за сметка на това предложение. 
Г-жа Мангарудова допълни, че средствата са ограничени и  че предложението му ще бъде отразено в протокола от публичното обсъждане, но промяна би могла да се направи при разглеждането на бюджета на комисии от Общински съвет.

Г-жа Угорлиева - Пехливанова допълни още, че басейнът има нужда от основен ремонт – на съблекални, на тавани и др. и  би могло да се помисли за финансирането му чрез програма.

Г-жа Ненова зададе въпрос по отношение на отправено писмено предложение, до кмета на Община Златоград, относно закупуване на фитнес уреди за фитнес залата на СУ „Антим I“ гр.Златоград,  гривни за проследяване на възрастни хора и два дефибрилатора.

Г-жа Угорлиева-Пехливанова отговори, че официално писмо за това предложение не е входирано в деловодната система на общината. Общината разполага с един дефибрилатор, който е осигурен, в рамките на един проект и той би могъл да се постави на стадиона. Закупуването на гривни за проследяване е по-скоро ангажимент на близките, на роднините на хората, които страдат от такъв вид заболяване. По отношение на фитнес уреди за залата в СУ „Антим I“ гр.Златоград, има направено дарение, с което са закупени нови фитнес уреди. 

Г-н Караджов зададе въпрос каква е сумата за подпорна стена на пътя за с.Аламовци.

Г-жа Угорлиева - Пехливанова уточни, че това е участък от пътя за село Аламовци, в който има пропадане и затова е необходимо да се изгради подпорна стена.

Г-жа Надя Мангарудова допълни, че сумата е 23 000 лв. и е за проектиране.
Г-жа Емилия Кръстева – председател на Общински съвет - Златоград благодари за представено на проекта на бюджет за 2025 г. и подчерта, че приемането и изпълнението на бюджета са политики на законодателната и на изпълнителната власт. Изрази надежда бюджетът да бъде изпълнен, а не само приет. От бюджета най-съществената част, което касае хората, са капиталовите разходи-улици, дерета, подпорни стени и др. Г-жа Кръстева продължи с това, че капиталовата субсидия, по чл.57 от ЗДБРБ за 2025 г., е всъщност неусвоена от 2024г. и се надява, че в края на 2025г. няма да има такъв голям преходен остатък, а да бъде изпълнена цялата капиталова програма. В общински съвет са получени голям брой молби от граждани, които са капиталови разходи. Добави, че са проведени две срещи за бюджета, за да се балансират интересите на различните политически партии, които пък представляват интересите на гражданите на Община Златоград. В резултат на това групата „Заедно за  община Златоград“ е отразила всички заявки и желания на жителите в едно предложение до кмета на Община Златоград, касаещо изпълнение на капиталови разходи и други дейности.
Г-жа Кръстева взе отношение относно басейна. Сподели, че е поискала от администрацията справка за приходите и разходите на басейна. Приходите са предоставени и те са в размер на 75 лв., а справка за разходите все още не е представена. При положение, че прихода не покрива разходите, коментира вариант тази дейност да бъде социална и да се знае, че изцяло Община Златоград финансира тази дейност, за да се предлага качествена услуга, която да е от полза за всички жители на общината.

Относно фитнеса на СУ „Антим I“ гр.Златоград сподели, че при разглеждане на отчетите на училищата е попитала дали имат някакви проблеми, никои от директорите не е споменал за никакъв проблем. На предстоящото заседание отново ще бъдат разглеждани отчетите на училищата и детските градини. Продължи с това, че доколкото ѝ е известно, училището има голям преходен остатък, с който би могло, ако е допустимо,  да се финансира фитнеса. Допълни, че има и много програми, от които да се възползват училищата – за оборудване на спортни зали, за физкултурните салони и т.н.
Г-жа Кръстева продължи с това, че болницата е един от приоритетите, за които Общински съвет-Златоград работи. През 2024 г., по предложение на общинските съветници, е гласувана сума за болницата, която е и усвоена. Средствата са недостатъчни и се нуждае от ежегодно общинско финансиране. 
По отношение на това, за чия сметка ще бъдат разходите по спрените обекти –парка и пазара, г-жа Кръстева уведоми, че е изпратила писмо до кмета на общината, дали има представени фактури за тези обекти. До момента не е получила отговор. И затова е изпратила запитване и до МРРБ, от където също няма отговор. 
Г-жа Ненова попита дали има отпуснато финансиране за парка и за пазара.

Г-жа Угорлиева - Пехливанова отговори, че има подписано споразумение за финансиране.

Г-жа Кръстева допълни, че през 2024 г. е имало срокове да се сменят тези обекти, но кметът не е изпълнил решенията на общински съвет, а тази година срокът е до 30 юни. 
Г-жа Угорлиева - Пехливанова поясни, че към момента на кандидатстването с тези обекти е имало изискване за пълна проектна готовност, затова те са предложени за финансиране.
Г-жа Кръстева приключи изказването си с това, че се надява с изпълнението на бюджета през 2025 г. да се предизвика интереса на гражданите да участват в разработването на следващия бюджет. 

Госпожа Угорлиева - Пехливанова поясни, че причините за неизпълнените обекти от капиталовата програма през 2024 г. и неусвоената част от целевата субсидия е защото при обявяване на поръчките на два или три пъти не са се явили кандидати, или ако са се явили впоследствие са се отказали да изпълнят договора. Посочи и конкретни обекти – ул. „В.Левски“ с.Долен, топлопреносната мрежа в с.Ерма река, канализацията „Ушев дол“ с.Старцево, ул. „П.Пенев“ в с.Старцево и др.
Г-жа Угорлиева-Пехливанова приключи с това, че относно предложението на общинските съветници до кмета, включените в капиталовата програма обекти се припокриват с част от предложените обекти.

С това публичното обсъждане приключи.
                                                         Изготвил протокола: ………………….

                                                                                        / А******* Юрукова/[image: image2.png]s

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

